Tre personer er omkommet i en brand natten til mandag i Østrup i Vesthimmerland. Der er tale om en kvinde på 35 år, og kvindens syvårige datter og fireårige søn. Nordjyllands Politi modtog anmeldelsen om branden klokken 4.29 natten til mandag. Da redningsfolk kom frem til stedet, var huset fyldt med røg, og røgdykkere fandt tre personer i huset. De tre personer blev forsøgt genoplivet, men deres liv stod ikke til at redde. Indtil videre tyder undersøgelser på, at der er tale om en tragisk ulykke. -	Der er ikke noget, der tyder på, at der ligger en forbrydelse bag. De indledende undersøgelser tyder på, at der er tale om en ulykke, men vi er ikke færdige med undersøgelserne endnu, siger vicepolitiinspektør ved Nordjyllands Politi, Frank Olsen. De pårørende er underrettet. By i chok Østrup er en lille by med knap 300 indbyggere, og flere af byens borgere blev vækket af redningshelikopter og udrykningskøretøjer tidligt i morges. -	Klokken var omkring fem, og jeg kunne se, at der var en masse blink i vinduet, så jeg ville se, hvad der skete. Et kvarter efter kom helikopteren, og så var jeg klar over, at der var sket noget meget alvorligt, siger Kirsten Andersen, der bor en gade fra huset, der brød i brand. Hun er chokeret over, at det er sket i Østrup, hvor hun har boet siden 1986: -	Man tror ikke, det sker, men det kan selvfølgelig ske alle steder. Det er virkelig tragisk, og jeg føler med familien, siger Kirsten Andersen. Også Kirsten Marie Berndtz Olsen, der bor længere nede ad vejen fra Kirsten Andersen er rystet over nattens hændelser. Hun vågnede til beskeder om ulykken på sin mobil, og også hendes tanker går til de pårørende: -	Det er forfærdeligt. Det er en mor og to børn, og det er jo forfærdeligt for alle de efterladte, siger hun. Mangler stadig svar på undersøgelser Politiets teknikere og retsmedicinere har arbejdet på stedet siden branden for at klarlægge hændelsesforløbet. Gaden, hvor huset ligger, har været spærret af, mens undersøgelserne har været i gang. -	Vi har arbejdet derude hele dagen. Vi har vores nationale kriminaltekniske center derude for at klarlægge brandårsagen, og så arbejder vi også med retsmedicinere derude for at undersøge, hvad dødsfaldene skyldes, siger Frank Olsen fra Nordjyllands Politi. Det er stadig ikke til at sige, hvordan det kunne gå så galt, og der er flere ting, politiet mangler svar på: -	Vi mangler svar på, hvad de er døde af, og hvordan branden er opstået. Vi har selvfølgelig formodninger, men nu afventer vi undersøgelserne, inden vi kan udtale os mere præcist om årsagen til branden.

Opsummering:
Røgdykkere har fundet tre livløse personer, da en brand hærgede et stuehus i den lille by Østrup lige syd for Aars. Der er tale om en 35-årig kvinde og hendes børn på syv og fire år.